Okresná prokuratúra Bratislava V 
Prokofievova 4, 851 01 Bratislava 5 	

Sp. zn. : 3 Pv 403/14/1105	Bratislava V, 21.8.2014
EEČ : 2-12-294-2014

U Z N E S E N I E

Trestná vec:	obvinený XXXXX 
Zločin:	Všeobecné ohrozenie podľa § 284 odsek 1 písmeno a Trestného zákona

Rozhodol: 	prokurátor Okresnej prokuratúry Bratislava V
Podľa § 215 odsek 1 písmeno e Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	trvalé bydlisko: XXXXX
vedené vyšetrovateľom OR PZ v Bratislave V, Odboru kriminálnej polície, 1. odd. pod sp. zn. ORP-583/1-VYS-B5-2014 na tom skutkovom základe, že 
XXXXX dňa 13.7.2014 v čase okolo 12.30 hod v Bratislave, XXXXX nachádzajúcom sa na druhom podlaží obytného domu na ul. XXXXX úmyselne založil v miestnosti vpravo od vchodových dverí  oheň, na čo použil drevá z krbu a papier, ktoré zapálil, pričom došlo k zhoreniu parkiet plávajúcej podlahy v miestnosti, obhoreniu okna, steny a postele, pričom na miesto privolaný zisťovateľ požiaru na mieste potvrdil, že ohnisko bolo rozložené úmyselne, čím XXXXX vydal ľudí do nebezpečenstva smrti alebo ťažkej ujmy na zdraví a cudzí majetok do nebezpečenstva škody veľkého rozsahu tým, že spôsobil požiar,

lebo obvinený nebol v čase činu pre nepríčetnosť trestne zodpovedný.

Odôvodnenie:
Vyšetrovateľ OR PZ v Bratislave V, Odboru kriminálnej polície, 1. odd. uznesením, sp. zn. ORP-583/1-VYS-B5-2014 zo dňa 14.07.2014, podľa § 206 ods. 1 Trestného poriadku vzniesol obvinenie XXXXX pre ako zločin všeobecného ohrozenia podľa § 284 ods. 1 písm. a) Trestného zákona na skutkovom základe uvedenom vo výroku tohto uznesenia.

	Dňa 21.08.2014 predložil vyšetrovateľ PZ spis prokurátorovi s návrhom na postup podľa § 215 ods. 1 písm. e) Trestného poriadku. 

Podľa § 215 ods. 1 písm. e) Trestného poriadku prokurátor zastaví trestné stíhanie, ak obvinený nebol v čase činu pre nepríčetnosť trestne zodpovedný.

Podľa § 23 Trestného zákona (Nepríčetnosť) kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak.
 
Podľa § 284 ods. 1 písm. a) Trestného zákona sa zločinu všeobecného ohrozenia dopustí ten, kto úmyselne vydá ľudí do nebezpečenstva smrti alebo ťažkej ujmy na zdraví alebo cudzí majetok do nebezpečenstva škody veľkého rozsahu tým, že spôsobí požiar alebo povodeň, alebo poruchu, či haváriu prostriedku hromadnej prepravy, alebo škodlivý účinok výbušnín, plynu, elektriny, rádioaktivity alebo iných podobne nebezpečných látok alebo síl, alebo sa dopustí iného podobného nebezpečného konania (všeobecné nebezpečenstvo).

	Zo spisového materiálu, najmä zo svedeckých výpovedí poškodených XXXXX a XXXXX, svedeckej výpovede svedka XXXXX, zápisnice z ohliadky miesta činu a úradného záznamu zakročujúcich príslušníkov PZ, je jasne preukázané, že skutku uvedeného vo výroku tohto uznesenia sa dopustil obvinený XXXXX.
Taktiež je nepochybné, že toto konanie napĺňa všetky obligatórne znaky kladené na skutkovú podstatu zločinu všeobecného ohrozenia podľa § 284 ods. 1 písm. a) Trestného zákona. 

	Vzhľadom k zisteniu, že obvinený XXXXX je psychiatrickým pacientom, boli do konania prizvaní, na základe príkazu sudcu, znalci z odboru zdravotníctvo odvetvie psychiatria, a to za účelom podania znaleckého posudku na duševný stav obvineného XXXXX 

	Zo znaleckého posudku znalcov XXXXX a XXXXX na duševný stav obvineného XXXXX vyplýva, že 
-	Obvinený XXXXX v inkriminovanej dobe trpel na delirantnú poruchu vedomia, etiologicky podmienenú prevažne na báze syndrómu závislosti od alkoholu - delírium tremens. Uvedená porucha má zásadný negatívny dopad na ovládacie a rozpoznávacie schopnosti obvineného. Obvinený už roky trpí na syndróm závislosti od alkoholu a aktuálne už aj na organickú poruchu následkom závislosti od alkoholu, ťažkého úrazu hlavy s poškodením mozgu a s dopadom metabolických zmien v rámci dekompenzácií cirhózy pečene. 
-	Obvinený nemohol v čase spáchania trestného činu rozpoznať nebezpečnosť a protiprávnosť svojho konania. 
-	Obvinený nemohol v čase spáchania trestného činu svoje konanie ovládať.
-	U obvineného v čase spáchania inkriminovaného činu boli rozpoznávacie a ovládacie schopnosti v plnom rozsahu vymiznuté. 
-	Obvinený v čase spáchania inkriminovaného činu a v dobe bezprostredne potom (približne týždeň) nechápal zmysle trestného konania. Aktuálne už je schopný chápať zmysel trestného konania. 
-	Pobyt obvineného na slobode je potenciálne nebezpečný pre spoločnosť. Vzhľadom k tomu znalci navrhujú, aby bola obvinenému uložená povinnosť podrobiť sa psychiatrickému liečeniu a to ústavnou formou. 
- 	Obvinený je závislý od alkoholu. 

	Podľa § 215 ods. 1 písm. e) Trestného poriadku je prokurátor povinný zastaviť trestné stíhanie, ak sa v konaní preukáže, že obvinený nebol v čase činu pre nepríčetnosť trestne zodpovedný

	Pojem nepríčetnosti je vyjadrený legálnou definíciou uvedenou v § 23 Trestného zákona nasledovne: „Kto pre duševnú poruchu v čase spáchania činu inak trestného nemohol rozpoznať jeho protiprávnosť alebo ovládať svoje konanie, nie je za tento čin trestne zodpovedný, ak tento zákon neustanovuje inak“.

	Z podaného znaleckého posudku na duševný stav obvineného XXXXX vyplýva, že obvinený v čase spáchania činu, ktorý sa mu v tomto konaní kladie za vinu, bol nepríčetný, nakoľko v čase spáchania činu nemohol rozpoznať jeho protiprávnosť  a taktiež nevedel ovládať svoje konanie.

	Vzhľadom na uvedené skutkové a právne skutočnosti je zrejmé, že vo veci sú splnené zákonné predpoklady na postup podľa § 215 ods. 1 písm. e) Trestného poriadku, a preto som rozhodol tak ako to je uvedené vo výroku tohto uznesenia.

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Radovan Kajaba, PhD.
prokurátor